Kučuk: Ukoliko nas ne pogodi neki čarobni štap FBiH ide u bankrot

Vlada FBiH usvojila je rebalans budžeta koji nije našao na pozitivne kritike malih privrednika. Prema riječima njihovog predstavnika Ejuba Kučuka, FBiH ulazi u deficit od milijardu i 50 miliona KM i ukoliko neki čarobni štap “ne pogodi” BiH, Federacija ide u bankrot, a samim tim i veliki broj malih firmi.

Govoreći za Novi dan, Kučuk je rekao je da je Vlada FBiH napravila lošu računicu i umjesto da smanje troškove, oni su ih povećali.

“Imamo 400 miliona KM od MMF-a, 70 miliona eura, 200 miliona KM s namjenskih računa opština koji tu leže i stotinjak miliona KM na zavodima za zapošljavanje. To izgleda Vlada FBiH ne želi koristiti za stabilizacijski fond. To je isto kao da imate 100 KM s kojim morate preživjeti i umjesto da smanjite svoje troškove na 50 KM vi ih povećate na 150 KM iako shvatate da više nećete imati novca. Ako se nešto drastično ne desi i ako neki čarobni štap ne pogodi BiH, FBiH ide u bankrot i samim tim i veliki broj malih firmi”, rekao je Kučuk.

Istakao je kako ne vidi da će pomoć biti upućena malim privredicima niti da će biti novca od MMF-a. Oni su uputili 18 amandmana u kojima su tražili da Vlada FBiH pokrije minimalne plate i dali kriterije kako se mjeri pad prihoda od 20 posto u firmama za koje je planirano uplata doprinosa i minimalne plate. Kučuk kaže kako iz ovog zakona se vidi da će FBiH uplatiti doprinose, ali da isplate minimalnih plata prepušta kantonima uz preporuku koja nije obavezujuća što je, prema njegovom mišljenju, loše rješenje koje će dovesti do nepravednog odnosa.

“Mi već u KS, ZDK i TK imamo loša rješenja za isplatu minimalnih plata. U KS ne pokrivaju sve djelatnostima kojima je zabranjen rad ili umanjen, u ZDK su rekli da će subvencionirati plate pod uvjetom da firme imaju sva dugovanja izmirena zaključno sa 31.3., dok u TK idu čak na to da će osigurati kredite firmama da isplate plate. Imam osjećaj da Vlada FBiH pokušava dobiti na vremenu i da ih briga koliko će firmi propasti i ljudi ostati bez posla”, kazao je Kučuk.

Rekao je kako smatra da su Brčko i RS napravio jako dobre mjere, a da ih RS već i sprovodi dok u FBiH to ne funkcioniše dobro. Iako su se kao grupa “Glas malih biznisa” obraćali vlastima, niko ih nije kontaktirao osim pojedinih političkih stranaka i to neformalno.

“Vlada FBiH je izjavila prvo da će se privredom baviti kada se okonča korona, a to je za 2-3 mjeseca. Sada imamo korona zakon koji će krenuti u realizaciju, samo je pitanje kako će biti. Borimo se da nađemo najjednostavnije rješenje koje se može najbrže implementirati. Jer ako imamo dobar zakon i brzo se provede, privreda će se relaksirati, spriječit će se panika i zaustaviti otkazi. U suprotnom, otkazi će se nastaviti, a do sad ih je bilo 28.500. Oporavak firmi bi bio brži kada bi država upumpala novac u njih. Ljudi iz Vlade nemaju pojma o čemu pričamo i većina političara kao da je s druge planete i ne razumije najjednostavniji jezik privrede”, rekao je Kučuk.

Upozorio je kako sve više ljudi najavljuje da će zatvoriti svoje obrte i firme te, kada se otvore granice, otići iz BiH.

“Stranke ne vide da će ovo trajati dugo. Ovo nije nešto što će se završiti za mjesec dana. I kada se mjere ukinu trajat će oporavak. Moramo biti spremni da minimalno godinu dana radimo pod otežanim uvjetima. Ukoliko se ne desi vrlo brza reakcija vlasti, ljudi će otići jer će shvatiti da ih je FBiH ostavila na cjedilu”, rekao je Kučuk.

Prema informacijama koje su dobili od stranaka, Parlament FBiH bi trebao zasjedati sljedeće sedmice kada bi “korona zakon” trebao biti usvojen. Svi se nadaju najboljem.